**Informatīvais ziņojums par Ministru kabineta 2019. gada 13. septembra sēdē (prot. Nr. 41 1. § 23.2. apakšpunkts) noteiktā uzdevuma izpildi**

Šis informatīvais ziņojums ir sagatavots atbilstoši Ministru kabineta 2019. gada 13. septembra sēdē (prot. Nr. 41 1. § 23.2. apakšpunkts) noteiktajam uzdevumam (*Tieslietu ministrijai sadarbībā ar Finanšu ministriju sagatavot* ***informatīvo ziņojumu par nepieciešamajiem pasākumiem, lai jaunā cietuma būvniecība tiktu uzsākta ne vēlāk kā 2022. gadā un pabeigta līdz 2025. gada 30. aprīlim****, un tieslietu ministram līdz 2020. gada 1. martam iesniegt informatīvo ziņojumu izskatīšanai Ministru kabinetā*).

Ministru kabineta 2017. gada 8. septembra ārkārtas sēdē (prot. Nr. 44, 1. §), izskatot informatīvo ziņojumu "Par fiskālās telpas pasākumiem un izdevumiem prioritārajiem pasākumiem valsts budžetam 2018. gadam un ietvaram 2018.–2020. gadam", tika nolemts jaunā Liepājas cietuma būvniecības procesa uzsākšanu atlikt līdz 2020. gadam.

2018. gada 6. februārī Ministru kabinets nolēma (prot. Nr. 7, 40. §) atbalstīt jauna cietuma būvniecības Liepājā uzsākšanu atbilstoši informatīvajā ziņojumā "Par Ministru kabineta 2017. gada 8. septembra sēdē (prot. Nr. 44, 2. §, 2. punkts) dotā uzdevuma izpildei nepieciešamo rīcību" iekļautajam 2. variantam (2. variants paredz, ka 2018. gadā tiek uzsākta vienota jaunā cietuma būvdarbu un būvprojektēšanas, ieskaitot autoruzraudzību, iepirkuma procedūra un būvuzraudzības iepirkuma procedūra, neveicot 1. variantā minētos priekšdarbus). Tāpat Ministru kabineta sēdes protokolā tika ietverta vēl virkne citu uzdevumu, tajā skaitā – atļaut jauna iepirkuma izsludināšanu par jaunā Liepājas cietuma būvniecību un projektēšanu, ieskaitot autoruzraudzību, kā arī par būvuzraudzību.

Atkārtotais iepirkums tika izsludināts 2018. gada 8.oktobrī, savukārt pretendentu piedāvājumi tika saņemti 2019.gada 7.janvārī. Izvērtējot pretendentu saņemtos piedāvājumus, 2019. gada 26. februārī iepirkuma komisija par uzvarētāju konkursā atzina SIA "Abora", kas gan atbilda visiem vērtēšanas kritērijiem un nosacījumiem, gan bija iesniegusi piedāvājumu ar viszemāko cenu, piedāvājot Liepājas cietuma kompleksa pārprojektēšanu, autoruzraudzību un būvniecību veikt par kopumā 113 597 002,05 EUR (bez PVN). Par uzvarētāju jaunā Liepājas cietuma kompleksa būvuzraudzībai tika atzīta personu grupa "P.M.G, L4" (ko veido SIA "P.M.G." un SIA "Firma L4"), kura piedāvāja objekta būvuzraudzību nodrošināt par kopumā 2 156 970,00 EUR (bez PVN).

Ministru kabineta 2019. gada 16. jūlija sēdē tika izskatīts Tieslietu ministrijas sagatavotais ziņojums par Ministru kabineta 2018. gada 6. februāra sēdē (prot. Nr. 7, 40. § 3., 7. un 12. punkts) dotā uzdevuma izpildei nepieciešamo rīcību, kurā aprakstīti lēmumi, kas jāpieņem, lai 2020. gadā varētu nodrošināt jaunā Liepājas cietuma būvniecības uzsākšanu atbilstoši iepriekšējiem valdības lēmumiem. Atbilstoši Ministru kabineta 2019. gada 16. jūlija sēdē (protokols Nr. 33, 85. §) 4. punktā noteiktajam Tieslietu ministrijai tika uzdots kopīgi ar Finanšu ministriju turpināt sarunas ar Eiropas Padomes Attīstības banku par iespēju aizņemties finansējumu jaunā Liepājas cietuma būvniecībai un būvuzraudzībai un tieslietu ministram ziņot par sarunu rezultātiem Ministru kabineta 2019. gada 23. augusta sēdē. Tieslietu ministrijas sarunas ar Eiropas Padomes Attīstības banku bija veiksmīgas un tā izteica piedāvājumu finansēt jaunā Liepājas cietuma būvniecību (līdz 80% no nepieciešamās summas jeb 110 miljonu *euro* apmērā). Tieslietu ministrija turpinās komunikāciju ar Eiropas Padomes Attīstības banku, lai apzinātu iespējamo sadarbības modeļu iespējas.

2019. gada 13. septembra sēdē (prot. Nr. 41 1. §) valdība nolēma:

*23.**Noteikt, ka jaunā Liepājas cietuma būvniecības procesa uzsākšana tiek atlikta līdz 2022.gadam, attiecīgi samazinot izdevumus Tieslietu ministrijas budžeta apakšprogrammā 04.02.00 "Ieslodzījuma vietu būvniecība" 2020. gadā 5 090 170 EUR apmērā ilgtermiņa saistību pasākuma "Jauna cietuma būvniecība Liepājā" īstenošanai. Lai nodrošinātu jaunā Liepājas cietuma būvniecības organizēšanas procesa turpināšanu:*

*23.1.**Tieslietu ministrijai līdz 2019. gada 15. decembrim noslēgt vienošanos ar valsts kapitālsabiedrību "Tiesu namu aģentūra" par jaunā Liepājas cietuma būvniecības procesa organizēšanu;*

*23.2. Tieslietu ministrijai sadarbībā ar Finanšu ministriju sagatavot informatīvo ziņojumu par nepieciešamajiem pasākumiem, lai* *jaunā cietuma būvniecība tiktu uzsākta ne vēlāk kā 2022. gadā un pabeigta līdz 2025. gada 30. aprīlim, un tieslietu ministram līdz 2020. gada 1. martam iesniegt informatīvo ziņojumu izskatīšanai Ministru kabinetā;*

*23.3.**Tieslietu ministrijai iesniegt izskatīšanai Ministru kabineta 2019. gada 17. septembra sēdē grozījumus Ministru kabineta 2013. gada 12. februāra rīkojumā Nr. 50 "Par Ieslodzījuma vietu infrastruktūras attīstības koncepciju" atbilstoši informatīvā ziņojuma pielikumam, paredzot nepieciešamo finansējumu ar 2022. gadu.*

2019. gada 26. septembrī jaunā Liepājas cietuma būvniecības konkursa uzvarētājs tika atbilstoši informēts par valdības lēmumu attiecībā uz jaunā cietuma būvniecības atlikšanu.

Ar Ministru kabineta 2019. gada 4. oktobra rīkojumu Nr. 485 "Grozījumi Ministru kabineta 2013. gada 12. februāra rīkojumā Nr. 50 "Par Ieslodzījuma vietu infrastruktūras attīstības koncepciju"" tika nolemts (2. punkts) *atbalstīt jauna cietuma būvniecību Liepājā par valsts budžeta līdzekļiem, paredzot kopējo finansējumu ne vairāk kā 146 898 298 euro apmērā, tai skaitā:*

*2.1. atļaut Tieslietu ministrijai uzņemties valsts budžeta ilgtermiņa saistības Tieslietu ministrijas budžeta apakšprogrammas 04.02.00 "Ieslodzījuma vietu būvniecība" ilgtermiņa saistību pasākuma "Jauna cietuma būvniecība Liepājā" īstenošanai laikposmā no 2022. līdz 2025. gadam 135 844 955 euro apmērā:*

*2.1.1. 2022. gadā – 45 000 000 euro;*

*2.1.2. 2023. gadā – 30 994 572 euro;*

*2.1.3. 2024. gadā – 45 220 690 euro;*

*2.1.4. 2025. gadā – 14 629 693 euro;*

*2.2. atļaut jaunā Liepājas cietuma būvniecības nodrošināšanai 2023. gadā izmantot valsts akciju sabiedrības "Tiesu namu aģentūra" pamatkapitālā ieguldītos līdzekļus ieslodzījuma vietu infrastruktūras attīstībai 11 053 343 euro apmērā.*

Tāpat šī rīkojuma 5. punkts noteic Tieslietu ministrijas priekšlikumu par papildu finansējuma nepieciešamību ieslodzīto pārvietošanai un jaunā Liepājas cietuma uzturēšanai izskatīt Ministru kabinetā, sagatavojot likumprojektu "Par vidēja termiņa budžeta ietvaru 2025., 2026. un 2027. gadam" un likumprojektu "Par valsts budžetu 2025. gadam".

Tādejādi Tieslietu ministrija kopš 2013. gada izpilda valdības uzdevumus attiecībā uz jaunā Liepājas cietuma būvniecības uzsākšanas un sagatavošanas procesu, un visi valdības uzdevumi ir izpildīti. 2019.gada nogalē un 2020.gada sākumā atbilstoši valdības 2019.gada 13.septembra sēdē uzdotajiem uzdevumiem, notika darbs pie jauna līguma noslēgšanas ar valsts akciju sabiedrību "Tiesu namu aģentūra" (turpmāk – TNA) par jaunā Liepājas cietuma būvniecības procesa organizēšanu (līguma noslēgšana atlikta līdz šā informatīvā ziņojuma izskatīšanai Ministru kabinetā), kā arī notiek darbs, gatavojoties izsludināt nepieciešamos iepirkumus.

**Jaunā Liepājas cietuma būvniecības projekta iepirkumu turpmāka organizēšana**

Ministru kabineta 2019. gada 3. septembra sēdē tika izskatīts un pieņemts zināšanai Ekonomikas ministrijas sagatavotais informatīvais ziņojums "Par prognozētām izmaiņām darba spēka un būvmateriālu izmaksās būvniecības nozarē un to ietekmi uz tautsaimniecību". Atbilstoši šim ziņojumam prognozējamais būvniecības izmaksu pieaugums jaunā cietuma būvniecības uzsākšanai 2022. gadā ir apmēram 9,2%. Tas nozīmē, ka par attiecīgu summu būtu jāsamazina jaunā cietuma projekta izmaksas, lai nepārsniegtu ar valdības 2019.gada 4.oktobra lēmumu piešķirto līdzekļu apjomu. Lai iekļautos valdības noteiktajā finansējuma apjomā, ir iespējami divi risinājumi jaunā Liepājas cietuma izmaksu samazināšanai:

1) samazināt dažādu pozīciju izmaksas (mazāk vandāldrošas santehnikas, vienkāršāks un lētāks žogs utt.), tomēr šādi nav iespējams iegūt nepieciešamo ietaupījumu, būtiski nepasliktinot drošību jaunajā cietumā;

2) ir iespējams jaunā Liepājas cietuma projekta iepirkumu sadalīt divās daļās – slepenajā (tās īstenotājam nepieciešams industriālās drošības sertifikāts) un atklātajā daļā (neklasificētā daļa, tās īstenotājam nav nepieciešams industriālās drošības sertifikāts). Tas ļautu palielināt pretendentu konkurenci projekta atklātajā daļā, un attiecīgi ir prognozējama piedāvājuma cenu samazināšanās, tādejādi veidojot nepieciešamo ietaupījumu.

Tieslietu ministrijā ir pieņemts lēmums par otrā risinājuma atbalstīšanu, jo šobrīd Latvijā ļoti nelielam būvkomersantu lokam ir industriālās drošības sertifikāts un tas būtiski ietekmē piedāvājuma cenu, savukārt sadalot iepirkumu divās daļās, būtiski pieaug komersantu skaits, kuri kvalificējas projekta atklātās daļas būvnieka atlases kritērijiem. Tam vajadzētu ietekmēt piedāvājuma cenu samazinājuma virzienā. Turklāt slepenās daļas iepirkuma darbiem līdzekļi būtu nepieciešami tikai 2023. un 2024. gadā.

Papildus TNA kopā ar Ieslodzījuma vietu pārvaldes speciālistiem ir atkārtoti pārskatījuši projektu, un atsevišķas izmaksu pozīcijas (samazināts vandāldrošas santehnikas vienību skaits, auto elektrisko uzlādes iespējas, kā arī vienkāršots viens no četriem nožogojumiem) ir samazinātas, cik tas iespējams, nemazinot drošību jaunajā cietumā. Kopējais izmaksu samazinājums sastāda apmēram 1 500 000 *euro*.

**Ārkārtējās situācijas ietekme uz jaunā cietuma būvniecību un ieteicamie risinājumi**

2020.gada 12.martā ar rīkojumu Nr.103 “Par ārkārtējās situācijas izsludināšanu” Latvijas valdība izsludināja ārkārtējo situāciju saistībā ar vīrusa COVID-19 pandēmiju un noteica būtiskus ierobežojumus, kuri laika gaitā tika aizvien pastiprināti. Minētajai situācijai ir negatīva ietekme uz Latvijas ekonomisko situāciju, dažādām biznesa jomām (t.sk. būvniecību), pasūtījumu apjoma samazinājumu, bezdarba rādītāju pieaugumu un citas negatīvas sekas. Ārkārtējās situācijas ekonomiskā ietekme rada nepieciešamību veikt pasākumus, kas ļautu ātrāk un vieglāk ekonomikai atjaunoties.

**Tieslietu ministrijas ieskatā, ņemot vērā ārkārtējās situācijas negatīvo ekonomisko ietekmi, nepieciešamību atbalstīt ekonomikas atjaunošanos un jaunā Liepājas cietuma projekta gatavības pakāpi, ir iespējams jaunā Liepājas cietuma būvniecību uzsākt jau 2021.gadā.** Tas dotu nopietnu atspaidu būvniecības nozarei, jo projekts ir apjomīgs un faktiski gatavs darbu uzsākšanai pēc iepirkumu veikšanas.

Jaunā Liepājas cietuma būvniecības procesā tieši ik dienu tiks iesaistīti vismaz 220 nodarbināto, savukārt būvniecībā kopā ar starppatēriņu (preces un pakalpojumi, ko patērēs no citām nozarēm) iesaistīto cilvēku skaits vidēji ik dienu būs **510** cilvēku. Liela daļa no tiem Liepājas un tās apkaimes iedzīvotāji, kas būs svarīgi reģionā pastāvošā **bezdarba mazināšanai** un **jaunu darba vietu radīšanai īstermiņā**. Tādejādi **tiks izmantotas prasmes, kuras jau pastāv Latvijas vietējā ekonomikā pieejamajiem darbiniekiem**. Notiekot būvniecībai, tajā pastarpināti būs iesaistītas citās tautsaimniecības jomās strādājošie. Turklāt jaunā cietuma būvniecībā nodarbinātības **iespējas varēs izmantot** esošajā ar vīrusu COVID-19 saistītajā **krīzē bez darba palikušie**.

Ņemot vērā, ka krīzes iespaidā privātais sektors rūpīgi pārskatīs savas būvniecības iniciatīvas, pastāv arī ļoti liela iespējamība jaunā Liepājas cietuma būvniecības iepirkuma cenas samazinājumam.

Uzsākot jaunā Liepājas cietuma būvniecību ātrāk nekā iepriekš plānots, tiks panākts, ka **investīcijas ekonomikā ieplūdīs jau 2021.gada sākumā**. Īstenojot jaunā Liepājas cietuma būvniecību, valsts budžetā tuvāko trīs līdz četru gadu laikā dažādu **nodokļu veidā atgriezīsies** 30–50 miljoni *euro*.

Turklāt jaunā cietuma darbības uzsākšanas gadījumā tiek plānota efektīvāka soda izpildes kārtība un labāki notiesāto resocializācijas rezultāti, kas atstās pozitīvu ietekmi uz atkārtoti izdarīto noziedzīgo nodarījumu skaita samazināšanos. Tieslietu ministrija ir aplēsusi, ka, ja šādas pozitīvas ietekmes rezultāta reģistrēto noziedzīgo nodarījumu skaits samazinās par 1%, tad **veidojas šādi ietaupījumi**:

* Nav jāsedz izdevumi par 399[[1]](#footnote-1) noziegumu izmeklēšanu (samazinās Valsts policijas, Ģenerālprokuratūras izdevumi) un iztiesāšanu (samazinās tiesu darbības izmaksas), nav jāsedz izdevumi par aptuveni 200 apcietināto uzturēšanu izmeklēšanas cietumos 2 993 000[[2]](#footnote-2) *euro* gadā;
* Nav jāsedz šajos noziegumos cietušajiem paredzētās izmaksas (t.sk. nav jāsniedz valsts apmaksātā juridiskā palīdzība) un nav jānodrošina valsts apmaksātie sociālās rehabilitācijas pakalpojumi vardarbībā cietušajiem;
* Nav jāsedz izdevumi par aptuveni 300 personu atrašanos ieslodzījumā – 4 489 500[[3]](#footnote-3) *euro* gadā;
* Samazinās pašvaldību izdevumi atbalsta sniegšanai šīm personām pēc soda izciešanas, pabalsti ģimenēm, kuras personas ieslodzījuma laikā palikušas bez iztikas;
* Ja personas, kuras resocializācijas rezultātā neizdara atkārtotus noziedzīgus nodarījumus, strādā, tad valstij tiek nomaksāti nodokļi noteiktā apjomā.

Ņemot vērā visu minēto, Tieslietu ministrijas ieskatā ir nepieciešams pieņemt lēmumu par jaunā Liepājas cietuma būvniecības uzsākšanu 2021.gadā.

*Jaunā Liepājas cietuma būvniecības organizēšanas laika grafiks*

Līgums ar jaunā Liepājas cietuma būvnieku ir jānoslēdz un jāreģistrē Liepājas pilsētas būvvaldes izdotajā būvatļaujā līdz 2021. gada 20. septembrim, kad beidzas būvdarbu uzsākšanas nosacījumu izpildes termiņš.

Ja Tieslietu ministrijas ierosinājums tiek atbalstīts, tad jaunā Liepājas cietuma būvniecības (ieskaitot pārprojektēšanu un autoruzraudzību) atklātās daļas iepirkuma konkursu plānots izsludināt līdz 2020. gada 20. augustam. Attiecīgi līguma noslēgšana ar iepirkuma uzvarētāju paredzama līdz 2020. gada 28. decembrim, savukārt darbi pie **jaunā Liepājas cietuma būvniecības tiks sākti 2021. gada janvārī.**

Šā informatīvā ziņojuma 1. pielikumā atrodama detalizēta informācija par plānoto iepirkumu organizēšanas laika grafiku.

*Ieteicamā rīcība ar TNA pamatkapitālā ieguldītajiem līdzekļiem un jaunā Liepājas cietuma būvniecībai paredzēto zemesgabalu*

Ministru kabinets 2017. gada 8. septembra ārkārtas sēdē, izskatot "*Informatīvo ziņojumu "Par nepieciešamību uzsākt jauna cietuma būvniecību Latvijā""* (sēdes protokola Nr. 44 2. 2.§ punkts), uzdeva Tieslietu ministrijai palielināt TNA pamatkapitālu, ieguldot tajā jaunā cietuma būvniecībai 2017. gadam paredzēto finansējumu 11 200 000 EUR apmērā, lai nodrošinātu cietumu sistēmas infrastruktūras remontdarbus un ar attīstību saistītās vajadzības.

Savukārt 2018. gada 6. februārī Ministru kabinets izskatīja informatīvo ziņojumu "*Par Ministru kabineta 2017. gada 8. septembra sēdē (prot. Nr. 44 2. § 2. punkts) dotā uzdevuma izpildei nepieciešamo rīcību*" un atļāva jaunajam Liepājas cietumam paredzēto zemesgabalu Liepājā, Alsungas ielā 29 (kadastra numurs 1700 002 0183) ieguldīt TNA pamatkapitālā, vienlaikus uzdodot Tieslietu ministrijai normatīvajos aktos paredzētajā kārtībā iesniegt izskatīšanai Ministru kabinetā rīkojuma projektu par valsts nekustamā īpašuma Alsungas ielā 29, Liepājā (kadastra numurs 1700 002 0183) ieguldīšanu TNA pamatkapitālā (prot. Nr. 7, 40. § 8.punkts).

Ministru kabineta 2018. gada 6. februāra lēmuma pamatā bija tā brīža situācija, jo atbilstoši Ministru kabineta 2017. gada 8. septembra lēmumam noteikts līdzekļu apjoms jau bija ieguldīts TNA pamatkapitālā. Tieslietu ministrija bija izvērtējusi arī iespēju nodibināt apbūves tiesību uz konkrēto zemesgabalu par labu TNA, tomēr secinājusi, ka tas nav piemērots risinājums konkrētajā situācijā. Tā kā daļa jaunā Liepājas cietuma celtniecībai paredzēto līdzekļu jau bija ieguldīta TNA pamatkapitālā, jaunā cietuma celtniecība uz apbūves tiesības pamata palielinātu administratīvo slogu, risinot jautājumus par TNA pamatkapitāla izmaiņām pēc apbūves tiesības izbeigšanās, apbūves tiesības maksu, kā arī nomas maksu par uzcelto jauno Liepājas cietumu. Vienlaikus tika secināts, ka apbūves tiesības nodibināšana uz minēto zemesgabalu nesniegtu nekādas priekšrocības pret zemesgabala ieguldīšanu TNA pamatkapitālā.

Atkārtoti izvērtējot situāciju un ņemot vērā plānoto jaunā Liepājas cietuma uzturēšanas modeli (jauno Liepājas cietumu uztur un apsaimnieko Ieslodzījuma vietu pārvalde par valsts budžeta līdzekļiem līdzīgi kā jau šobrīd esošās ieslodzījuma vietas), Tieslietu ministrija ir secinājusi, ka 2023. gadā Ministru kabinetam būs nepieciešams lemt par TNA pamatkapitāla samazināšanu, “izņemot” attiecīgu jaunā Liepājas cietuma daļu no TNA pamatkapitāla.

Papildus Ministru kabineta 2018.gada 6.februāra sēdes protokola Nr. 7, 40. § 8.punktā noteikto uzdevumu ir nepieciešams atzīt par spēku zaudējušu.

*Jaunā Liepājas cietuma būvniecības organizēšanas izmaksas 2020. un 2021. gadā*

Kā jau minēts, ar Ministru kabineta 2019. gada 4. oktobra rīkojumu Nr. 485 "Grozījumi Ministru kabineta 2013. gada 12. februāra rīkojumā Nr. 50 "Par Ieslodzījuma vietu infrastruktūras attīstības koncepciju"" tika nolemts (2. punkts) *atbalstīt jauna cietuma būvniecību Liepājā par valsts budžeta līdzekļiem, paredzot kopējo finansējumu ne vairāk kā 146 898 298 euro apmērā, tai skaitā:*

*2.1. atļaut Tieslietu ministrijai uzņemties valsts budžeta ilgtermiņa saistības Tieslietu ministrijas budžeta apakšprogrammas 04.02.00 "Ieslodzījuma vietu būvniecība" ilgtermiņa saistību pasākuma "Jauna cietuma būvniecība Liepājā" īstenošanai laikposmā no 2022. līdz 2025. gadam 135 844 955 euro apmērā:*

*2.1.1. 2022. gadā – 45 000 000 euro;*

*2.1.2. 2023. gadā – 30 994 572 euro;*

*2.1.3. 2024. gadā – 45 220 690 euro;*

*2.1.4. 2025. gadā – 14 629 693 euro;*

*2.2. atļaut jaunā Liepājas cietuma būvniecības nodrošināšanai 2023. gadā izmantot valsts akciju sabiedrības "Tiesu namu aģentūra" pamatkapitālā ieguldītos līdzekļus ieslodzījuma vietu infrastruktūras attīstībai 11 053 343 euro apmērā.*

Atbalstot Tieslietu ministrijas ierosinājumu par jaunā Liepājas cietuma būvniecības uzsākšanu 2021. gadā, ir nepieciešams izlemt jautājumu par TNA darbības apmaksu 2020. gadā un 2021. gadā, kā arī būvniecības norises finansēšanu 2021. gadā.

Ņemot vērā to, ka jaunā Liepājas cietuma būvniecības procesa organizēšanu nodrošina TNA un atbilstoši plānotajam iepirkumu organizācijas grafikam darbs pie būvniecības procesa organizēšanas turpināsies arī nākošajos gados, ir jāparedz atbilstošs finansējums atlīdzības nodrošināšanai TNA par izdevumiem, kas radīsies organizējot būvniecības procesu 2020. un 2021. gadā un turpmāk (3. pielikums).

No TNA pamatkapitālā ieguldītajiem līdzekļiem Ministru kabinets būvdarbu organizēšanai 2018. gadā atļāva izmantot 119 387 euro (Ministru kabineta 2018. gada 6. februāra sēdes prot. Nr. 7 40. § 9. punkts), bet 2019. gadā – ne vairāk par 140 000 *euro* (Ministru kabineta 2019. gada 16. jūlija sēdes prot. Nr. 33 85. §). Attiecīgi 2018. gadā no TNA pamatkapitālā ieguldītajiem līdzekļiem būvniecības organizēšanas izdevumiem tika izlietoti 6 657 *euro*, savukārt 2019. gadā – 104 139 *euro*.

Ņemot vērā, ka šobrīd TNA pamatkapitālā ieguldītie līdzekļi ir pieejami, tad Tieslietu ministrijas ieskatā šos līdzekļus ar valdības lēmumu varētu novirzīt jaunā Liepājas cietuma būvniecības un TNA aktivitāšu finansēšanai 2020. un 2021. gadā. Šādā gadījumā valdībai jāpieņem lēmums, atļaujot no TNA pamatkapitālā ieguldītajiem līdzekļiem 2020. gadā izlietot ne vairāk par 140 000 *euro* TNA būvdarbu organizēšanas izmaksu finansēšanai un 2021. gadā atļaujot izlietot 8 638 135 *euro* (detalizēta informācija 2. pielikumā). Atlikušie TNA pamatkapitālā ieguldītie līdzekļi tiks izlietoti 2023. gadā.

**Ministru kabinetā pieņemamie lēmumi**

Ņemot vērā šajā ziņojumā minēto un atbalstot Tieslietu ministrijas ierosinājumu par jaunā Liepājas cietuma būvniecības uzsākšanu 2021. gadā, Ministru kabinetam ir nepieciešams pieņemt šādus lēmumus:

* Tieslietu ministrijai nodrošināt, lai jaunā Liepājas cietuma būvniecība tiktu uzsākta 2021. gadā un pabeigta līdz 2024. gada 30. oktobrim;
* Lai nodrošinātu jaunā Liepājas cietuma būvniecības organizēšanas procesa turpināšanu, Tieslietu ministrijai līdz 2020. gada 15. jūnijam noslēgt vienošanos ar TNA par jaunā Liepājas cietuma būvniecības procesa organizēšanu.

Tieslietu ministrijai sagatavot un tieslietu ministram 2023. gadā iesniegt izskatīšanai Ministru kabineta sēdē tiesību aktu projektu par TNA pamatkapitāla samazināšanu, samazinot to par Liepājas cietuma būvniecībā ieguldīto TNA finanšu līdzekļu apjomu, nododot Liepājas cietuma attiecīgo daļu valsts īpašumā.

* Atļaut no TNA pamatkapitālā ieguldītajiem līdzekļiem ieslodzījuma vietu infrastruktūras attīstībai izmantot jaunā Liepājas cietuma būvniecības procesa organizēšanai 2020. gadā ne vairāk par 140 000 *euro* (TNA būvdarbu organizēšanas izmaksu finansēšanai) un 2021. gadā – 8 638 135 *euro* (TNA būvdarbu organizēšanas izmaksu, būvdarbu, pārprojektēšanas, autoruzraudzības un būvuzraudzības izmaksas finansēšanai).
* Tieslietu ministrijai mēneša laikā pēc šī informatīvā ziņojuma izskatīšanas Ministru kabinetā iesniegt izskatīšanai Ministru kabineta sēdē grozījumus Ministru kabineta 2013. gada 12. februāra rīkojumā Nr. 50 "Par Ieslodzījuma vietu infrastruktūras attīstības koncepciju" atbilstoši informatīvā ziņojuma 2. pielikumam.
* Atzīt par spēku zaudējušu Ministru kabineta 2018. gada 6. februāra sēdes protokolā Nr. 7, 40. § 8.punktā noteikto uzdevumu.

Ministru prezidenta biedrs,

tieslietu ministrs Jānis Bordāns

Ķipēna 67046124

Kristine.Kipena@tm.gov.lv

1. Atbilstoši Centrālās Statistikas pārvaldes datiem 2019. gadā tika reģistrēti 39 906 noziedzīgi nodarījumi. [↑](#footnote-ref-1)
2. Pieņemot, ka apcietinājumā tiktu ievietota puse jeb 200 personas. Atbilstoši Ieslodzījuma vietu pārvaldes informācijai viena ieslodzītā uzturēšana dienā 2018. gadā izmaksāja 40,96 *euro*; [↑](#footnote-ref-2)
3. Atbilstoši Ieslodzījuma vietu pārvaldes informācijai viena ieslodzītā uzturēšana dienā 2018. gadā izmaksāja 40,96 *euro*. [↑](#footnote-ref-3)